ID-DEĊIŻJONI TAL-KUMMISSJONI
ta' l-14 ta' Marzu 2005
li temenda d-Deċiżjoni 2003/136/KE rigward it-terminazzjoni tal-pjan għat-tilqim ta' emerġenza tal-ħnieżer slavaġ kontra d-deni tal-ħnieżer klassiku fil-Lussemburgu
(innotifikata taħt in-numru tad-dokument C(2005) 589)
(It-test bil-Franċiż biss huwa awtentiku)
(Test b'rilevanza għaż-ŻEE)
(2005/224/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2001/89/KE tat-23 ta' Ottubru 2001 dwar miżuri tal-Komunità għall-kontroll tad-deni tal-ħnieżer klassiku (1), u b'mod partikolari l-Artikoli 16(1) u 20(2), tagħha,
Billi:
(1)
Fl-2001 id-deni tal-ħnieżer klassiku ġie kkonfermat fil-popolazzjoni ta' ħnieżer slavaġ fil-Lussemburgu.
(2)
Id-Deċiżjoni tal-Kummissjoni 2003/136/KE tas-27 ta' Frar 2003 dwar l-approvazzjoni tal-pjanijiet għall-qerda tad-deni tal-ħnieżer klassiku fost il-ħnieżer slavaġ u t-tilqim ta' emerġenza tal-ħnieżer slavaġ kontra d-deni klassiku tal-ħnieżer fil-Lussemburgu (2) ġiet adottata bħala waħda minn għadd ta' miżuri fil-ġlieda kontra d-deni tal-ħnieżer klassiku.
(3)
Il-Lussemburgu ssottometta informazzjoni li tindika li s-sitwazzjoni tad-deni tal-ħnieżer klassiku fil-popolazzjoni ta' ħnieżer slavaġ fil-Lussemburgu tjiebet b'mod sinifikanti u li l-pjan approvat ta' tilqim tal-ħnieżer slavaġ kontra d-deni tal-ħnieżer klassiku m'għandux għalfejn jibqa' jiġi applikat.
(4)
Id-Deċiżjoni 2003/136/KE għandha għalhekk tiġi emendata.
(5)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2003/136/KE hi emendata kif ġej:
1.
L-Artikolu 2 jitneħħa;
2.
L-Artikolu 3 jiġi mibdul b'dan li ġej:
“Artikolu 3
Il-Lussemburgu għandu jdaħħal fis-seħħ il-liġijiet, ir-regolamenti u d-dispożizzjonijiet amministrattivi għall-implimentazzjoni tal-pjanijiet imsemmija fl-Artikolu 1 fl-inħawi msemmija fl-Anness.”
Artikolu 2
Din id-Deċiżjoni hija indirizzata lill-Gran Dukat tal-Lussemburgu u r-Repubblika Franċiża.
Magħmula fi Brussell, fl-14 ta' Marzu 2005